Les Festes Majors de l'Eliana s'acomiaden fins al pròxim any
Sin fecha

Des que el dia 8 de juliol s'iniciaren les Festes amb el Pregó en la balconada de l'Ajuntament, els veïns i les veïnes de l'Eliana i les persones que han vingut a visitar-nos, han pogut gaudir de 10 dies de celebracions en els quals hi ha hagut una gran varietat d'activitats organitzades per les tres clavaries del municipi, la de la Mare de Déu del Carme, del Crist del Consol i de la Puríssima.

Les nits de cap de setmana van ser amenitzades amb orquestres conegudes com la Montecarlo, Nexus o Vértigo. Les Festes també van comptar amb concerts de luxe com el del cantant del grup “Pereza”, Rubén Pozo; a més dels concerts de les diverses agrupacions de la Societat Unió Musical de l'Eliana, que van participar activament en les celebracions com tots els anys.

Els tradicionals espectacles pirotècnics tampoc podien faltar en les Festes Majors de l'Eliana, que van incloure en la seua programació una Cordà Infantil en la qual es van tirar al voltant de 1200 angelets i una espectacular Gran Cordà en la qual, coeters de la localitat i d'altres poblacions van llançar més de 25.000 coets fins a les 2 del matí. Les “mascletades” de l'últim cap de setmana, a càrrec de la pirotècnia “Hermanos Caballer”, van posar la guinda final a les festes de l'Eliana 2016.

En l'aspecte religiós, cal destacar les processons i el trasllat de la imatge de la Mare de Déu del Carme a casa del Clavari Major com a acte més emotiu i carregat de tradició.

Kike Martínez Escrivà, regidor de Festes de l'Eliana, destaca la major afluència de gent respecte a altres anys i l'èxit dels dies de la festa gran. “Les festes són una senya d'identitat, les més importants del poble” esmenta el regidor, qui també fa referència a com l'arrelament cultural de les festes pren forma cada any.